VEGA præsenterer   
**Nordjysk jazzpop kærtegner VEGA**    
*Den 27. november pakker Ginne Marker Lille VEGA ind i et blødt, organisk tæppe af sensible, jazzede toner.*   
   
Den fremadstormende nordjyske sangskriver, Ginne Marker, har netop udgivet den soulede single, “Never Golden But Beautiful”, fra sit kommende album. Med singlen viser hun en ny og udadvendt side af sit musikalske talent.    
   
Ginne Marker udgav sidste år sit debutalbum *For Seasons to Come.* Med sit fremragende guitarspil og sin smukke karismatiske vokal inviterer hun lytteren ind i et rørende lavmælt univers af inderlige historiefortællinger. Gaffa har rost albummet til skyerne og skriver i deres femstjernede anmeldelse:    
   
“Hendes vokal og guitarspil er dynamisk, tilsyneladende legende let, udforskende, varmt og dragende. Hun er klart et instinktivt naturtalent, og ikke bare det: Hun er også en, der har øvet sig og oparbejdet en sjælden styrke.”   
   
Med en stjernespækket besætning sættes barren højt for det kommende album, der ligesom debutpladen produceres af Aske Jacoby.   
   
Hendes første Danmarks-tourné, der fulgte op på albummet, har været totalt udsolgt alle steder, men den 27. november kan du opleve hendes velproducerede jazz-perler i Lille VEGA.  

**Fakta om koncerten**     
Ginne Marker (DK)          
Lørdag den 27. november, 2021 kl. 21.00           
Lille VEGA, Enghavevej 40, 1674 København V           
Billetpris 170kr. + gebyr           
Billetsalget starter i dag via [vega.dk](http://vega.dk/) og Ticketmaster